***απαντήσεις στις ασκήσεις της δεύτερης υποενότητας***

**2.1.** Η Γιαννούλα ξεχώριζε από τα υπόλοιπα παιδιά του σχολείου τόσο σωματικά όσο και ως προς τις δεξιότητές της. Σε ό,τι αφορά στην εξωτερική της εμφάνιση εμφάνιζε κάποιο πρόβλημα στα μάτια της, πόνο και δυσκολία να αντικρίσει τον ήλιο. Ωστόσο, αυτό δεν την εμπόδιζε να έχει μια μοναδική δεξιότητα, τη ζωγραφική. Όπως αποκαλύφθηκε στο μάθημα της ιχνογραφίας, η Γιαννούλα είχε την ικανότητα να ζωγραφίζει με έναν μοναδικό τρόπο. Είναι χαρακτηριστική η φράση της συγγραφέως, σύμφωνα με την οποία «*το σχέδιο της Γιαννούλας ήταν άλλο πράμα. Εδώ η δασκάλα δεν έπιανε το κοντύλι να διορθώσει. Μπροστά στο σχέδιο της Γιαννούλας έμενε σαστισμένη. Αντίκριζε καθαρή τέχνη*». Κατά συνέπεια, μπορεί η συγκεκριμένη μαθήτρια να αντιμετώπιζε κάποιο πρόβλημα με τα μάτια της, όμως ήταν μια προικισμένη και ταλαντούχος ζωγράφος ήδη από αυτή την ηλικία.

**2.2.** Όλοι οι άνθρωποι έχουμε τις ιδιαιτερότητες και τις ιδιορρυθμίες μας. Απλώς, σε ορισμένους ανθρώπους αυτές μπορεί να είναι πιο εμφανείς. Στο σχολείο στο οποίο φοιτώ βλέπω παιδιά με ιδιαίτερες ικανότητες και ξεχωριστές αντιδράσεις, τα οποία, όμως, πολλές φορές γίνονται αντικείμενο χλευασμού από άλλους συμμαθητές τους. Αυτό, προφανώς, είναι καταδικαστέο. Όλοι οι μαθητές θα πρέπει να γίνονται αποδεκτοί και σεβαστοί, όπως είναι και για όλους θα πρέπει να υπάρχει μια θέση στο σχολικό χώρο.

**2.3.**

πόνο στα μάτια και προσπάθεια να αποφύγει το φως.

τι πρόβλημα είχε;

Γιαννούλα

η ηρωίδα του διηγήματος

πώς προσπαθούσε να το

αντιμετωπίσει;

έκανε το χέρι αντήλιο

γιατί ενδιαφέρθηκε

για τη Γιαννούλα;

έβλεπε το ταλέντο της

στη ζωγραφική

δασκάλα

της Γιαννούλας

τελικά, είχε δίκιο

η δασκάλα;

ναι, διότι η Γιαννούλα

απέδειξε το ταλέντο της

**2.4.** Η δασκάλα της Γιαννούλας (ποιας;) ενδιαφέρθηκε πολύ για τη μαθήτριά της. Από όλους τους μαθητές και τις μαθήτριες της τάξης (ποιας;) η Γιαννούλα εμφάνιζε το μεγαλύτερο ταλέντο στη ζωγραφική. Το ενδιαφέρον της δασκάλας (ποιας;) εκδηλώθηκε επειδή είδε ότι αυτό το παιδί μπορεί να δημιουργήσει μοναδικά έργα τέχνης. Είναι εντυπωσιακό ότι το πρόβλημα των ματιών (ποιων;) της Γιαννούλας δεν την εμπόδιζε από το να ζωγραφίζει με ένα μοναδικό τρόπο. Την ώρα της ιχνογραφίας (ποιας;) το παιδί αυτό ζωγράφιζε με ένα καταπληκτικό τρόπο.

Όμως, η θεραπεία της Γιαννούλας (ποιας;) κόστιζε πολύ και η οικογένειά της δεν μπορούσε να δώσει όλα αυτά τα χρήματα.

**2.5.** Στην αρχή η Γιαννούλα δεν έγινε εύκολα αποδεκτή από τους συμμαθητές της. Όπως συμβαίνει σε αυτές τις περιπτώσεις, αρκετοί μαθητές δεν καταδέχονταν να κάνουν παρέα με μια μαθήτρια που έχει μια ιδιαιτερότητα. Παρ’ όλα αυτά για πολλούς άλλους συμμαθητές και συμμαθήτριές της η Γιαννούλα ήταν καλοδεχούμενη στην παρέα τους. Οι μαθητές αυτοί αποδέχονταν το παιδί αυτό, όπως ήταν, την έκαναν παρέα και έπαιζαν μαζί της. Από την άλλη, ενδέχεται το ταλέντο που είχε στη ζωγραφική να τη βοήθησε να μπει σε αυτές τις παρέες και έτσι να είναι και εκείνη ένα ακόμη μέλος του σχολείου.

**2.6.** Τις τελευταίες ημέρες στην ώρα της ιχνογραφίας η Γιαννούλα μας εντυπωσιάζει όλους! Μα, καλά τι ταλέντο είναι αυτό! Ζωγραφίζει ό,τι βλέπει με μεγάλη ακρίβεια! Μπορεί να σχεδιάζει ζώα, ανθρώπους, εκκλησιές και τοπία. Το μολύβι στα χέρια της γίνεται ένα εργαλείο δημιουργίας! Ακόμα, φτιάχνει σκίτσα των ίδιων μας των δασκάλων. Πραγματικά, έχει πολλή πλάκα να τη βλέπεις να ζωγραφίζει. Να δείτε τι χαρά που έχει κάθε φορά που ολοκληρώνεται ένα σχέδιό της. Τότε η Γιαννούλα δέχεται τα συγχαρητήρια των περισσότερων παιδιών της τάξης μας. Μάλιστα, κάποια από αυτά τα σκίτσα δημοσιεύονται και στην εφημερίδα του χωριού μας! Μεγάλη αναγνώριση για τη φίλη μας, που εμφανίζεται να είναι η ζωγράφος της πόλης μας!

Κι όμως, δεν θα το πιστέψεις, αγαπητό μου ημερολόγιο, υπάρχουν ακόμα παιδιά που την κοροϊδεύουν, για τα μάτια της. Αυτός που κυρίως ευθύνεται για όλες αυτές τις κοροϊδίες είναι ο Δημήτρης από το Β1.

Αααα, όλα κι όλα δεν θα το επιτρέψω αυτό. Μίλησα με τη διευθύντρια του σχολείου και της είπα ότι από εδώ και πέρα, κάθε μαθητής που θα την πειράζει θα έχει να κάνει μ’ εμένα. Δεν θα επιτρέπω σε κανέναν να την προσβάλλει. Ευτυχώς, η ίδια δεν επηρεάζεται και πολύ από όλα αυτά και εργάζεται σαν να μην συμβαίνει τίποτα.

Λοιπόν, αγαπητό ημερολόγιο, νιώθω ότι η Γιαννούλα είναι ένα από τα καλύτερα παιδιά του σχολείου μας και θέλω να είμαστε παντοτινά φίλες!

**2.7.** (α) Εμείς (υποκ.) προσέξαμε (ρήμα) τη Γιαννούλα (αντικείμενο).

(β) Η Γιαννούλα (υποκ.) προφύλασσε (ρήμα) τα μάτια (αντικείμενο) της.

(γ) Η δασκάλα (υποκ.) ρώτησε (ρήμα) τη Γιαννούλα (αντικείμενο).

(δ) Η μαθήτρια (υποκ.) ζωγράφισε (ρήμα) την εκκλησία (αντικείμενο).

(ε) Οι μαθητές (υποκ.) σχεδίασαν (ρήμα) την πόρτα (αντικείμενο).

***οδηγίες προς τον/την εκπαιδευτικό***

Το ζήτημα των ατόμων με ειδικές ανάγκες προσεγγίζουμε σε αυτήν την ενότητα και μέσα από αυτό βλέπουμε και μια σειρά από γραμματικά και συντακτικά φαινόμενα.

Αρχικά, δίνεται ένα απόσπασμα από το διήγημα της Έλλης Αλεξίου «*Τα μάτια της Γιαννούλας*». Το κείμενο αυτό συνοδεύεται από δύο ερωτήσεις∙ η μεν πρώτη είναι μια ερώτηση κατανόησης και μέσω αυτής διερευνάται ο βαθμός κατάκτησης των όσων αναφέρονται στο κείμενο. Είναι αυτονόητο ότι μετά την ανάγνωση του κειμένου θα γίνει ανάλυσή του και εντός της τάξης. Το δεύτερο ερώτημα είναι περισσότερο δημιουργικό και απαιτεί την ενεργοποίηση του μαθητή και την προσωπική του συμβολή στη διερεύνηση του θέματος των δικαιωμάτων και των ικανοτήτων των ατόμων με ειδικές ικανότητες, όπως τα είχε κάποτε χαρακτηρίσει ο Αντώνης Σαμαράκης.

Με το αμέσως επόμενο ερώτημα ζητάμε από τους μαθητές να προβούν στην σχεδιαγραμματική απόδοση του κειμένου, μια διαδικασία που θα τους βοηθήσει αργότερα να αποδώσουν περιληπτικά ένα κείμενο. Η άσκηση 2.4. αποβλέπει στην εμπέδωση της λειτουργίας και της παρουσίας της γενικής πτώσης στο λόγο. Οι μαθητές και οι μαθήτριες απαντούν σε μια σειρά από ερωτήματα στα οποία θα πρέπει αφενός να βρουν για ποιον γίνεται λόγος και αφετέρου θα πρέπει να διατυπώσουν σε γενική πτώση το ουσιαστικό αυτό.

Η εξάσκηση στην παραγωγή λέξεων συνεχίζεται και σε αυτήν την ενότητα με τις παράγωγες λέξεις από το ρήμα *δέχομαι*. Ο/η εκπαιδευτικός ενθαρρύνεται να αναζητήσει με τους μαθητές του και άλλες παράγωγες και να τις χρησιμοποιήσουν σε προτάσεις. Εμείς εδώ δίνουμε το σχεδιάγραμμα των λέξεων του βασικού λεξιλογίου που παράγονται από αυτό το ρήμα και εν συνεχεία καλούμε τους μαθητές να χρησιμοποιήσουν αυτές τις λέξεις σε ένα κείμενο το οποίο είναι εμπνευσμένο από το διήγημα της Έλλης Αλεξίου.

Η ενότητα ολοκληρώνεται με μία άσκηση γραμματικού περιεχομένου και μία συντακτικού. Η μεν άσκηση 2.6. ζητάει από τους μαθητές να συμπληρώσουν τις καταλήξεις των ρημάτων (γι’ αυτό και προηγείται η διδασκαλία της κλίσης τους), ενώ με την άσκηση 2.7 επιχειρείται μια εισαγωγή στην εύρεση του υποκειμένου και του αντικειμένου μιας πρότασης, μέσα από απλά διατυπωμένες προτάσεις.